**Skýrsla formanns**

**ársins 2012**

Starf blakdeildar Hamars var gott á árinu á árinu og verkefni ársins voru, að venju, margvísleg. Blakmaður Hamars hefur verið valinn fyrir árið 2012 og hlýtur Haraldur Örn Björnsson titilinn það þessu sinni. Nánar má sjá um blakmenn ársins á heimasíðu deildarinnar.

Karla og A-lið kvenna tóku þátt í deildakeppni Íslandsmótsins þar sem karlar léku í 2. Deild og enduðu í 5. sæti af 7 liðum. Kvennaliðið tók þátt í 3. deild Íslandsmótsins og endaði í 9. sæti af 10 liðum og varð því miður hlutskipti liðsins að falla í 4. deild, þrátt fyrir góða spretti á köflum.

HSK mót voru með hefðbundnu sniði þar þau undur og stórmerki gerðust að A-kvennaliðið vann ekki. Heldur ákvað að taka karlaliðið sér til fyrirmyndar og verma annað sætið. B-lið kvenna varð í 8. sæti af 10 liðum. Annað sæti varð hlutskipti karlaliðs eins og mörg undanfarin ár. Að þessu sinni tóku einungis kvennaliðin þátt í hraðmóti HSK og luku keppni í 5. og 8. sæti. En karlaliðið mætti seint og illa til æfinga í haust og náði ekki í lið í hraðmót.

Öldungamótið í blaki var að þessu sinni haldið á Tröllaskaga í umsjón blakdeilda á Siglufirði og Dalvík. Karlaliðið lék í 1. deild og enn og aftur hélt karlaliðið sæti sínu í deildinni og endaði í 6. sæti af 7 liðum. Þess ber að geta að leikið er í 5 deildum og helsti keppinautur Hamars, Hrunamenn, voru sendir niður í 2. deild. A-kvennaliðið lék í 3. deild og endaði því miður í 7. og neðsta sæti deildarinnar og verður því hlutskipti liðsins að leika í 4. deild á næsta móti. En má þó geta þess að mótið er gríðarstórt, þar sem leikið er í 13 deildum kvenna. Konurnar okkar í b-liði, sem þreyttu frumraun sína árinu áður, mættu galvaskar til leiks í 11. deild. Í riðlinum voru þær óheppnar að komast ekki í úrslit í efri riðli og enduðu í 5. sæti deildarinnar af 10 liðum. Ljóst er að konurnar eru á góðri leið og væntum við þess að þær fari að velgja efri liðum deildarinnar undir uggum á næsta móti. Tröllaskaginn tók vel á móti blakmönnum og skemmtu allir sér konunglega á þessari helstu hátíð blaköldunga á Íslandi.

Kjörís mót blakdeildar var haldið í Iðu á Selfossi þann 21. apríl og mættu 22 lið til leiks. Mótið gekk vel í alla staði og eru blakmeðlimir Hamars orðnir þaulvanir við skipulangingu á þessu móti. Að venju voru veitt blómaverðlaun fyrir fyrstu tvö sæti í hverri deild og allir þátttakendur fengu Kjörís að keppni lokinni.

Á árinu rættist heldur betur úr aðstöðu til blakiðkunar og ber fyrst að geta þess að strandblakvöllinn var tekinn í notkun við hlið sundlaugarinnar. Var hann mikið notaður í sumar og greinilegt að fjölmargir tóku þessari nýjung fagnandi og ýmsir sem aldrei hafa við bolta komið létu sjá sig á vellinum. Fyrsta mótið fór svo fram á blómstrandi dögum í ágúst í blíðskaparveðri. Þar var keppt í blönduðum liðum 2-3 manna. Fór svo að sigur úr býtum báru Hafsteinn og Kristján Valdimarssyndir og í öðru sæti urðu Hrunamennirnir Baldur Rúnarsson og Rúnar Bogason.

Önnur breyting til bættrar aðstöðu átti sér stað á haustdögum þegar loftborna íþróttahúsið okkar reis sem var svo unnið í frameftir hausti að gera leikhæft. Blakdeildin hóf æfingar í húsinu nú í desember og er nú möguleiki að æfa og spila á þrem samsíða völlum sem eykur æfingamöguleika mikið. Einnig var nú unnt að bjóða upp á krakkablak í fyrsta skipti og tók Íris Júdit Svavarsdóttir að sér þá tíma. Kynningar tími milli jóla og nýárs var vel sóttur og svo virðist sem þeir krakkar ætli sér að halda áfram miðað við fyrstu viðbrögð. Vonandi að þetta sé byrjun á öflugu barna og unglinga starfi hjá deildinni sem svo sannarlega hefur vantað uppá í okkar starfi. Býður stjórn blakdeildar Írisi velkomna til starfa.

Nýr þjálfari tók við kvenna og karlaliðum á haustdögum þegar Björn Þór Jónsson var ráðinn þjálfari fyrir veturinn. Björn Þór er okkur að góðu kunnur enda hefur hann leikið með karlaliðinu í mörg ár. Bjóðum við Björn velkomin til starfa. Jafnframt því, þá þökkum við fráfarandi þjálfara, Jóni Ólafi Valdimarssyni hans góðu störf fyrir félagið og óskum honum velfarnaðar á nýjum vettvangi.

Árinu lauk svo að venju með Daddamóti sem haldið var milli jóla og nýárs, en það mót er haldið til heiðurs Kjartani Busk og Gunhild konu hans. Mótið var haldið í nýju Hamarshöllinni þar sem leikið var á þremur völlum. Tókst mótið að venju vel og tóku tæplega 40 manns þátt í mótinu að þessu sinni. Bar svo við að um þessar mundir að heiðurshjónin Kjartan og Gunhild voru á landinu og heiðruðu samkomuna sem nærveru sinni, þó þau tækju ekki þátt að þessu sinni.

Lokahóf blakdeildar var að þessu sinni haldið í Hálsaseli í Reykjavík hjá Birni þór og Ásu konu hans og er þeim þökkuð það heimboð sem og öðrum sem hafa verið svo elskulegir að opna hús sín fyrir blakfélögum í deildinni okkar á öðrum góðum stundum.

Stjórn blakdeildar hafa skipað: Valdimar formaður, Hugrún Ólafsdóttir gjaldkeri, Kent Lauridsen, Harpa Dóra Guðmundsdóttir og Rakel Guðmundsdóttir meðstjórnendur.

Stjórn blakdeildar þakkar iðkenndum og öllum velunnurum deildarinnar gott samstarf á liðnu ári.

Valdimar Hafsteinsson, formaður blakdeildar Hamars